**Tudnivalók a keresztény házasságról**

**A keresztény házasság szentség, amelyben Isten erőt ad, hogy a házastársak egymást szeressék és gyermekeiket Isten akarata szerint neveljék.**

**A szeretet sorrendje a családban**

1. a házastárs; – 2. a házastársammal együtt szeretem gyermekeimet (és azok leendő házastársát); – 3. együtt szeretjük szüleinket; – 4. testvéreink, sógoraink, és gyermekeik…

**Az érvényes házasság lényeges tulajdonságai**

Az egység, azaz a kizárólagos hűség; a felbonthatatlanság; és nyitottság a gyermekáldás vállalására. Bármelyik kizárása lehetetlenné teszi az érvényes házasság létrejöttét. Az érvényes házasság feltételezi, hogy a felek önként, szabad elhatározásból kötnek házasságot. A keresztények Isten előtt érvényes házassága szentség.

**A házastársak kötelességei**

egymást mindenben segítsék és önzetlenül szeressék, gyermekeknek életet adva őket Isten akarata szerint neveljék. A házastársaknak kötelességük együtt élni, egymásról gondoskodni, magukat egymásnak alávetni.

A házastársi hűség megköveteli, hogy az egy férfi és egy nő – akik egymással házasságot kötnek -, egymásnak teljesen átadják magukat, kizárva kapcsolatukból bármely harmadik személyt. Ez a hűség – ami naponta megvalósítandó feladat is egyben -, megkívánja a teljes emberi odaadást, mind testi, mind szellemi téren. Kell, hogy a házastársak legyenek egymásnak a legjobb barátai, szellemi és beszélgető partnerei is.

**A házasság felbonthatatlansága**

Az egy életre vállalt elkötelezett szeretet és az igazi boldogság elválaszthatatlan egymástól. – A házassági problémák megoldása nem a válás – ami szabad utat ad az önzésnek -, hanem az őszinte jóra törekvés és megbocsátás, az egymásért vállalt áldozat és egymás elfogadása.

**A felbonthatatlanság alapjai**

A házasság “természete” a teljes személyes önátadás, ez a feltétele a másikra való ráhagyatkozásomnak; – az adott szó becsülete, másként szóba sem állnának egymással; – ez az alapja a gyermekáldást vállaló felelősségnek; – ez az érdeke gyermekeinknek.

Rendkívüli esetben (ha lehetetlenné válik a békés egymásmellet-élés, amikor az egyik fél hűtlenül elhagyta házastársát, akkor) az egyházi hatóságtól engedélyt lehet kérni a külön élésre (az “ágytól és asztaltól” való elválasztásra), ami nem jelenti a házasság felbontását vagy újabb házasságkötés engedélyezését, csak részbeni felmentést ad a házastársi kötelességek teljesítése alól. A külön élő házastárs akkor járulhat szentségekhez (és vállalhat keresztszülői és bérmaszülői tisztséget), ha önmegtartóztató életet él.

A család boldogságának alapja nem az anyagi jólét, a magas életszínvonal, hanem az egymásért áldozatot vállaló szeretet. – Ha azt akarod, hogy gyermekeidnek boldog otthona legyen, akkor olyan szeretetre és áldozatkészségre van szükség, amely akár 3 vagy több gyermeket is mer vállalni, bízva Isten kegyelmének segítségében. Sajnos egyre kevesebben ismerik ezt a boldogságot, ezért nem tudják a legtöbben, hogy valójában mi hiányzik nekik az életükből.

**Készület a házasságra**

A tisztaság, a tiszta élet a férfi és a nő helyes kapcsolatát jelenti a házasságban és az arra való felkészülésben. – A boldog házasság és család alapja az elkötelezett, önzetlen szeretet, a halálig vállalt és megtartott hűség. – A szerelem és a házasélet Isten elgondolása szerint a legszentebb emberi értékek közé tartozik. – Nem vágyaim kielégítése tesz boldoggá, hanem a házastársamért és gyermekeinkért vállalt áldozat: – A házasság előtti önfegyelmem a jövendő házastársam iránti hűségem és szeretetem bizonysága.

Isten a házasságot, a család és a házastársak életét és boldogságát parancsaival védi: 6. parancs: Ne paráználkodj! (Légy szemérmes!) – 9. parancs: Felebarátod házastársát ne kívánd! (Légy hűséges!)

Azért nagyon fontos a tiszta élet, mert a paráznaság bűnei megrontják az egyén, a család és a nemzet életét; az értelmes embert az ösztön rabjává, a személyt az élvezet cserélhető eszközévé teszik. – A paráznaság a nemi öröm rendetlen vágya vagy kicsapongó élvezete. – Isten hatodik parancsolata ellen az vétkezik, aki bűnös akarattal gondol, néz, beszél vagy cselekszik szemérmetlen dolgot, vagyis paráználkodik. Másként megfogalmazva: az követ el bűnt a hatodik parancsolat ellen, aki – magában vagy házastársán kívül mással azért gondol, mond, néz vagy tesz valamit, hogy saját magában vagy a másikban felgerjessze a nemi ösztönt. – A szándékos önkielégítés, az egyneműek szexuális kapcsolata, a házasságon kívüli szexuális kapcsolat és az élettársi együttélés mindig bűn. Ezért bűn a szexuális ösztönt gerjesztő testi érintés, simogatás, ölelés, csók és csókolódzás is.

Mindig súlyos bűn a megfogant élet kioltása, az abortusz. A nem kívánt terhesség megelőzésének eszköze nem a védekezés, hanem az önmegtartóztató élet.

Úgy készülünk a házasságra, hogy minél értékesebb, érintetlen ajándék legyünk egymás számára. – Nem tehetek olyasmit, ami meggondolatlan házasságkötéshez vezethet. – A házasság Isten akarata szerint szent, ezért Isten kegyelmének segítségével és önmagunk komoly nevelésével el lehet jutni a házasságig tisztességes módon, bűn nélkül is, bár ez az önfegyelem megszerzése – kényeztetés helyett – komoly erőfeszítést és sok áldozatot kíván tőlünk.